《江城子 高邮舟中》
元代·吴存

酒垆饼舍带长沟。过扬州。又高邮。逆浪流澌，寸寸涩行舟。北望邮京天共远，何处是，五云楼。昔年此地足戈矛。转城陬。屡回头。甓社湖中，明月竟谁收。欲问少年淮海士，疏苇外，起沙鸥。

作者简介：（1257—1339）元鄱阳人，字仲退。私淑饶鲁之学。部使者劝以仕，不赴。仁宗延祐初，强起为本路学正，改宁国教授。后聘主本省乡试，寻卒。有《程朱传义折衷》、《月湾集》。